หุ้นเช้าปิดลบ 13.73 จุด
ดัชนีภาคเช้าปิดที่ 952.07 จุด ลดลง 13.73 จุด แตะระดับสูงสุด 955.17 จุด และต่ำสุด 948.43 จุด มูลค่าการซื้อขาย 9,943 ล้านบาท
30 ต.ค. 2565

ดัชนีภาคเช้าปิดที่ 952.07 จุด ลดลง 13.73 จุด แตะระดับสูงสุด 955.17 จุด และต่ำสุด 948.43 จุด มูลค่าการซื้อขาย 9,943 ล้านบาท 
บทวิเคราะห์ บล.ดีบีเอสวิคเคอร์ส (ประเทศไทย) ระบุว่า นักลงทุนส่วนใหญ่ยังกังวลกับปัญหาหนี้กรีซและยูโรโซน เพราะหากผลลงประชามติของกรีซออกมาว่า ไม่รับความช่วยเหลือจากกลุ่มยุโรป จะทำให้กรีซผิดนัดชำระหนี้และล้มละลาย ซึ่งจะส่งผลให้วิกฤติหนี้สินยุโรปลุกลามออกไปอีก 
ขณะที่ทางกรีซอาจทำประชามติในเดือนธ.ค.2554 หรือม.ค.2555 ซึ่งทางดีบีเอสบริษัทมองว่าการจะเดินหน้าทำประชามติของกรีซเป็นการต่อรองเพื่อให้เงื่อนไขการขอรับความช่วยเหลือจากกลุ่มยุโรปและกองทุนการเงินระหว่างประเทศ (IMF) ไม่เข้มข้นจนเกินไป และในระหว่างที่มีการประชุมต่อรองระหว่างกรีซและองค์กรที่เข้ามาให้ความช่วยเหลือ รวมถึงเจ้าหนี้ภาคเอกชนก็อาจส่งผลกระทบให้ตลาดผันผวนและอ่อนไหว 
ส่วนผลประชุมธนาคารกลางสหรัฐ (เฟด) น่าจะออกมาใกล้เคียงกับที่ตลาดคาดการณ์ไว้ คือ ยังคงอัตราดอกเบี้ยระยะสั้นไว้ที่ 0-0.25% ไปถึงกลางปี 2556 และอาจมีการเข้าซื้อตราสารหนี้จำนองเพิ่มขึ้นหากเศรษฐกิจย่ำแย่ลง 
สำหรับปัจจัยในประเทศ ก็ยังต้องจับตาเรื่องน้ำท่วม ว่าจะเข้ามาถึงกรุงเทพชั้นในและจะมีนิคมอุตสาหกรรมที่จะได้รับความเสียหายเพิ่มเติมอีกหรือไม่ โดยล่าสุดมีข่าวว่าน้ำเริ่มซึมเข้านิคมอุตสาหกรรมบางชัน แต่ทางนิคมและเจ้าหน้าที่รัฐกำลังป้องกันอย่างเต็มที่
ด้านกลยุทธ์การลงทุน จากตลาดยังอยู่ในแนวโน้มผันผวนจากปัจจัยที่ไม่แน่นอนทั้งภายนอกและภายใน ดังนั้นการลงทุนจึงต้องใช้ความระมัดระวังสูง โดยการเก็งกำไรตามรอบ ส่วนการลงทุนระยะกลาง-ยาว ให้เลือกทยอยซื้อสะสมหุ้นปัจจัยพื้นฐานดีในจังหวะลงแรง 
หลักทรัพย์ที่มีมูลค่าการซื้อขายสูงสุด 5 อันดับ ได้แก่ 
PTTGC   มูลค่าการซื้อขาย 1,567 ล้านบาท ปิดที่ 64.25 บาท ลดลง 1.25 บาท (-1.91%) 
PTT         มูลค่าการซื้อขาย 908 ล้านบาท ปิดที่ 291.00 บาท ลดลง  7.00 บาท (-2.35%) 
BANPU  มูลค่าการซื้อขาย 626 ล้านบาท ปิดที่ 586.00 บาท ลดลง 16.00 บาท (-2.66%) 
KTB        มูลค่าการซื้อขาย 610 ล้านบาท ปิดที่ 14.40 บาท ลดลง 0.40 บาท (-2.70%) 
IVL          มูลค่าการซื้อขาย 597 ล้านบาท ปิดที่ 32.50 บาท ลดลง 1.00 บาท (-2.99%)